CELEX: 52014XG1203(01)
Language: sl
Date: 2014-12-03
Title: Sklepi Sveta o evropski avdiovizualni politiki v digitalni dobi

3.12.2014   
            
            
               SL
            
            
               Uradni list Evropske unije
            
            
               C 433/2
            
         Sklepi Sveta o evropski avdiovizualni politiki v digitalni dobi
   (2014/C 433/02)
   SVET EVROPSKE UNIJE –
   OB ZAVEDANJU, DA:
   
            
               1.
            
            
               je avdiovizualna industrija bistvena tako za trajnostno rast in delovna mesta kot za spodbujanje kulturne in jezikovne raznolikosti, ter je zato ključno področje za gospodarsko, kulturno in socialno agendo EU in zlasti za uresničevanje ciljev strategije Evropa 2020.
            
         
            
               2.
            
            
               je v času hitrih tehnoloških sprememb in nepredvidljivega razvoja trga bistveno spodbujati kulturno in jezikovno raznolikost in konkurenčnost v vseh političnih ukrepih, ki vplivajo na evropsko avdiovizualno industrijo na evropski ravni in ravni držav članic.
            
         OB UGOTAVLJANJU, DA:
   
            
               3.
            
            
               je digitalna revolucija močno vplivala na avdiovizualno področje, za katerega je zdaj značilen soobstoj kinematografije, linearnih avdiovizualnih medijskih storitev, kot je televizija, in novih, nelinearnih medijskih storitev, kot je video na zahtevo. Zaradi brisanja meja med linearnimi in nelinearnimi medijskimi storitvami se zastavlja vprašanje, ali so veljavne zakonske določbe EU še vedno ustrezne.
            
         
            
               4.
            
            
               zlivanje medijev tudi odpira nove možnosti za razširjanje avdiovizualnih vsebin, obenem pa to zahteva prilagajanje poslovnega in regulativnega okolja.
            
         
            
               5.
            
            
               so avdiovizualni trgi še vedno usmerjeni na televizijo in kinematografijo, vendar je že mogoče opaziti, da ima občinstvo precej spremenjen odnos do avdiovizualnih vsebin, zlasti mlajši, ki vse bolj uporabljajo spletne storitve. Občinstvo na splošno zahteva in pričakuje takojšen dostop do novih vsebin, in to vedno, povsod in na vseh napravah. Vendar pa zakonita ponudba vsebin v Evropi, kjer so trgi razdrobljeni, ne izpolnjuje vedno te čezmejne zahteve.
            
         
            
               6.
            
            
               je glede na takšen razvoj naloga oblikovalcev politik, da razmislijo o tem, kako pomagati ustvariti dinamičen enotni trg za avdiovizualne vsebine, ki bi ustrezal potrebam državljanov, ponudnikov vsebin in imetnikov pravic ter bi hkrati zagotavljal kulturno in jezikovno raznolikost.
            
         OB SOGLAŠANJU, DA:
   
            
               7.
            
            
               bi v kontekstu digitalne dobe morali z avtorskimi pravicami še naprej ščititi in spodbujati stvaritve in zagotavljati ustrezno plačilo za imetnike pravic, obenem pa dopuščati razvoj novih inovativnih storitev in čezmejnega dostopa za državljane.
            
         
            
               8.
            
            
               so glavni cilji evropske avdiovizualne politike v digitalni dobi:
               
                           (a)
                        
                        
                           omogočati ponudbo raznovrstnih, kulturno in jezikovno različnih in visokokakovostnih vsebin;
                        
                     
                           (b)
                        
                        
                           izpolnjevati potrebe občinstva z omogočanjem enostavnega, pravočasnega, čezmejnega in zakonitega dostopa do vsebin, neoviranega čezmejnega obtoka evropskih avdiovizualnih del ter prepoznavnosti in prisotnosti evropskih del na vseh distribucijskih platformah;
                        
                     
                           (c)
                        
                        
                           ponudnikom avdiovizualnih medijskih storitev zagotoviti enake konkurenčne pogoje na enotnem trgu.
                        
                     
         
            
               9.
            
            
               da bi dosegli te cilje, je pomembno zagotoviti pluralnost medijev; spodbujati tehnološko nevtralen enotni avdiovizualni trg; ščititi javne interese, vključno z obstoječo odgovornostjo držav članic do nacionalne varnosti, varstvom občinstva, zlasti varstvom mladoletnih, ter dostopom za starejše in invalide; podpirati medijsko pismenost, zlasti med otroki in mladimi, in spodbujati dostop do evropske filmske dediščine ter filmsko pismenost.
            
         POZDRAVLJA:
   
            
               10.
            
            
               
                           —
                        
                        
                           sporočilo Komisije o evropskem filmu v digitalni dobi – Povezovanje kulturne raznolikosti in konkurenčnosti (1),
                        
                     
                           —
                        
                        
                           Sporočilo Komisije o državni pomoči za filme in druga avdiovizualna dela (2),
                        
                     
                           —
                        
                        
                           zeleno knjigo z naslovom Priprave na popolnoma zlit avdiovizualni svet: rast, ustvarjanje in vrednote (3).
                        
                     
         POZIVA KOMISIJO, NAJ:
   
            
               11.
            
            
               ob upoštevanju hitrih tehnoloških in tržnih sprememb, nastalih zaradi digitalizacije, nujno dokonča pregled (4) Direktive o avdiovizualnih medijskih storitvah (5) in na podlagi rezultatov tega pregleda čim prej in v skladu z načelom subsidiarnosti predloži ustrezen predlog za revizijo tega akta.
            
         
            
               12.
            
            
               prek evropskega filmskega foruma (6) vzpostavi proces strukturiranega dialoga o filmski politiki v Evropi, rezultate pa uporabi tudi pri vmesni oceni programa Ustvarjalna Evropa (podprogram MEDIA), vse z namenom preoblikovanja področij ukrepanja, povečanja komplementarnosti z nacionalnimi podpornimi shemami in njihove prilagoditve spreminjajočim se potrebam trga.
            
         
            
               13.
            
            
               spodbuja uporabo programov Erasmus+, Obzorje 2020 in COSME za financiranje dejavnosti za izobraževanje, usposabljanje ter raziskave in inovacije, na katerih temelji avdiovizualni sektor.
            
         A.   POSLOVNO OKOLJE
   
   POZIVA KOMISIJO IN DRŽAVE ČLANICE, NAJ V SKLADU S SVOJIMI PRISTOJNOSTMI IN OB DOSLEDNEM SPOŠTOVANJU NAČELA SUBSIDIARNOSTI:
   
            
               14.
            
            
               preskusijo, kakšen učinek imajo novi načini predvajanja filmov v okviru programa Ustvarjalna Evropa (podprogram MEDIA), in preučijo možnosti preskušanja teh pristopov kot del ciljev nacionalnih filmskih politik.
            
         
            
               15.
            
            
               spodbujajo prakse, ki omogočajo enostavnejše izdajanje licenc za večobmočne spletne avdiovizualne medijske storitve.
            
         
            
               16.
            
            
               spodbujajo izmenjave in mednarodno sodelovanje med akterji v avdiovizualni verigi, tudi zaradi izboljšanja združevanja informacij in statističnih podatkov, in v ta namen podpirajo sodelovanje z Evropskim avdiovizualnim observatorijem.
            
         POZIVA DRŽAVE ČLANICE, NAJ:
   
            
               17.
            
            
               zagotovijo, da zakonodaja in sheme javnega financiranja omogočajo inovativne rešitve in eksperimentiranje pri fazah medijskega predvajanja, kot je istočasno predvajanje na različnih platformah.
            
         B.   JAVNO FINANCIRANJE IN DOSTOP DO FINANČNIH SREDSTEV
   
   POZIVA KOMISIJO, NAJ:
   
            
               18.
            
            
               pospeši priprave v zvezi z jamstveno shemo za kulturne in ustvarjalne sektorje, kot je predvideno v programu Ustvarjalna Evropa (7), da bi lahko začela delovati leta 2016.
            
         POZIVA KOMISIJO IN DRŽAVE ČLANICE, NAJ V SKLADU S SVOJIMI PRISTOJNOSTMI IN OB DOSLEDNEM SPOŠTOVANJU NAČELA SUBSIDIARNOSTI:
   
            
               19.
            
            
               spodbujajo prerazporeditev javnih finančnih sredstev za avdiovizualna dela na način, ki bo podpiral razvoj, distribucijo in promocijo.
            
         
            
               20.
            
            
               spodbujajo dopolnjevanje med podpornimi ukrepi EU, zlasti programom Ustvarjalna Evropa (podprogram MEDIA), ter nacionalnimi in regionalnimi podporami.
            
         
            
               21.
            
            
               spodbujajo financiranje digitalizacije in ohranjanja filmske dediščine ter povezanega materiala.
            
         POZIVA DRŽAVE ČLANICE, NAJ:
   
            
               22.
            
            
               po potrebi spodbujajo ustanovitev jamstvenih in naložbenih skladov, ki jih sofinancirajo javnost in zasebni vlagatelji.
            
         
            
               23.
            
            
               spodbujajo gradnjo zmogljivosti z namenom podpore bank in finančnih posrednikov pri financiranju avdiovizualnih podjetij, in sicer v skladu s shemo gradnje zmogljivosti iz programa Ustvarjalna Evropa.
            
         C.   MEDIJSKA IN FILMSKA PISMENOST TER FILMSKA DEDIŠČINA
   
   POZIVA KOMISIJO, NAJ:
   
            
               24.
            
            
               oceni in objavi izide dejavnosti v zvezi s filmsko pismenostjo, financiranih v okviru programa Ustvarjalna Evropa (podprogram MEDIA).
            
         
            
               25.
            
            
               podpira in usklajuje prizadevanja za oceno ravni medijske pismenosti med evropskimi državljani na ravni EU ter nacionalni in regionalni ravni v okviru dejavnosti svoje strokovne skupine za medijsko pismenost.
            
         POZIVA KOMISIJO IN DRŽAVE ČLANICE, NAJ V SKLADU S SVOJIMI PRISTOJNOSTMI IN OB DOSLEDNEM SPOŠTOVANJU NAČELA SUBSIDIARNOSTI:
   
            
               26.
            
            
               spodbujajo dobre prakse in raziskave v zvezi z vključitvijo medijske pismenosti v formalno izobraževanje in usposabljanje, pa tudi v neformalno in priložnostno učenje.
            
         
            
               27.
            
            
               uporabijo filmsko dediščino kot orodje za prepoznavnost evropskih kultur in vrednot zunaj Evrope.
            
         POZIVA DRŽAVE ČLANICE, NAJ:
   
            
               28.
            
            
               spodbujajo uporabo kinematografskih in avdiovizualnih del na vseh stopnjah izobraževanja in usposabljanja, tudi pri neformalnem in priložnostnem učenju, pri čemer naj posebno pozornost namenjajo pismenosti, kritični analizi in izbiri vsebine ter izmenjavi najboljših praks in učnega gradiva.
            
         
            
               29.
            
            
               spodbujajo nacionalne filmske festivale kot platformo za spodbujanje filmske pismenosti.
            
         
            
               30.
            
            
               bolje izkoristijo možnosti, ki jih ponujata strukturna sklada EU, in tako podprejo ukrepe za varstvo, digitalizacijo in obtok avdiovizualne dediščine (tako filmske kot televizijske), obenem pa spodbujajo eksperimentiranje z novimi distribucijskimi strategijami in kanali.
            
         
            
               31.
            
            
               spodbujajo inovativno ponovno uporabo avdiovizualne dediščine (tako filmske kot televizijske).
            
         D.   REGULATIVNI OKVIR
   
   POZIVA KOMISIJO, NAJ:
   
            
               32.
            
            
               pri reviziji Direktive o avdiovizualnih medijskih storitvah (8) posebej pozorno obravnava naslednje elemente:
               
                           (a)
                        
                        
                           oceno, ali je trenutno veljavno regulativno razlikovanje med nelinearnimi in linearnimi avdiovizualnimi medijskimi storitvami še vedno ustrezno v kontekstu digitalne dobe;
                        
                     
                           (b)
                        
                        
                           oceno delovanja načela države izvora na avdiovizualnem področju;
                        
                     
                           (c)
                        
                        
                           oceno najbolj učinkovitega načina za vzpostavitev enakih konkurenčnih pogojev med vsemi akterji verige vrednosti;
                        
                     
                           (d)
                        
                        
                           oceno učinkovitosti ukrepov za uveljavljanje evropskih del, kot je določeno v Direktivi o avdiovizualnih medijskih storitvah, pri čemer je treba preučiti alternativne ukrepe, s katerimi se zagotovi učinkovito uveljavljanje evropskih del v digitalnem okolju;
                        
                     
                           (e)
                        
                        
                           oceno delovanja trenutno veljavnih pravil o oglaševanju;
                        
                     
                           (f)
                        
                        
                           zagotovitev visokokakovostnega varstva mladoletnikov pri vseh avdiovizualnih medijskih storitvah.
                        
                     
         
            
               33.
            
            
               zaradi digitalizacije pripravi potrebne predloge za nadaljnjo posodobitev okvira EU za avtorske pravice, ki bi koristili evropskemu gospodarstvu in kulturni raznolikosti; predlogi naj bi med drugim olajšali spletni, zakoniti in čezmejni dostop do avdiovizualnih del, spodbujali spleten nadnacionalen obtok avdiovizualnih del, zaščitili in nagradili avtorje in druge imetnike pravic, zagotovili uravnotežen okvir za pravice, dolžnosti in obveznosti v celotni verigi vrednosti ter izboljšali raven digitalizacije in spletne dostopnosti filmske dediščine.
            
         
      (1)  Dok. 10024/14.
   
      (2)  UL C 332, 15.11.2013, str. 1.
   
      (3)  Dok. 8934/13.
   
      (4)  Vrednotenje na podlagi programa ustreznosti in uspešnosti predpisov.
   
      (5)  Direktiva 2010/13/EU Evropskega parlamenta in Sveta (UL L 95, 15.4.2010, str. 1).
   
      (6)  Forum je začel delovati z objavo sporočila Komisije o evropskem filmu v digitalni dobi.
   
      (7)  Uredba (EU) št. 1295/2013 Evropskega parlamenta in Sveta (UL L 347, 20.12.2013, str. 221).
   
      (8)  Vrednotenje Direktive o avdiovizualnih medijskih storitvah na podlagi programa ustreznosti in uspešnosti predpisov je predvideno za leto 2015 (dok. 10648/14).